**Muudatusettepanekute loetelu Võru valla põhimääruse eelnõu juurde**

**I Võru valla põhimääruse II lugemise muudatusettepanekud**

1. Täiendada § 41 lõike 3 sõnastust alljärgnevalt:

„(3) Komisjoni kokkukutsumisest ja päevakorrast tuleb komisjoni liikmeid teavitada vähemalt neli päeva enne komisjoni koosoleku toimumist. Komisjoni toimumise aeg ja päevakord avaldatakse Võru valla veebilehel vähemalt kaks päeva enne komisjoni koosoleku toimumist.“

Ettepaneku tegija: Aare Hollo

Eelnõu koostaja: ETTEPANEK MUUDATUS SISSE VIIA

III lugemine: Muudatus sisse viidud

1. Täiendada § 41 lõike 6 sõnastust alljärgnevalt:

„(6) Komisjoni koosolekud on kinnised. Koosoleku juhataja võib kuulutada koosoleku avalikuks, kui koosoleku päevakorras olevaid küsimusi puudutavate andmete avalikustamine ei ole seadusega keelatud või piiratud. Koosoleku juhataja otsusel võib komisjoni koosolekust osa võtta komisjoni koosseisu mittekuuluv isik. Komisjoni koosolekust võib sõnaõigusega osa võtta komisjoni mittekuuluv volikogu liige või vallavalitsuse liige. Kui koosolekul soovib sõna võtta seal osalev külaline, annab selleks loa koosoleku juhataja.

Ettepaneku tegija: Aare Hollo

Eelnõu koostaja: ETTEPANEK MUUDATUS SISSE VIIA. Selgitus: lisatud sätte sõnastus on võetud hetkel kehtivast Võru valla põhimäärusest.

III lugemine: Muudatus sisse viidud

1. Muuta § 46 lõike 4 sõnastust alljärgnevalt:

*„(4) Vallavanema ja tema asendaja teenistuslähetusse saatmise otsustab volikogu esimees vastavasisulise käskkirjaga.“*

Vana sõnastus: „(4) Vallavanema välislähetus vormistatakse vallavalitsuse korraldusega.“

Ettepaneku tegija: eelnõu koostaja Inga Leelanss

Põhjendus: Riigikogu menetlusse on võetud kohaliku omavalitsuse korralduse seaduse muutmise ja sellega seonduvalt teiste seaduste muutmise seadus. Antud seaduse eelnõus sätestatakse täiendavad meetmed korruptsiooniohtude tõhusamaks ennetamiseks ning huvide konflikti vältimiseks peamiselt kohaliku omavalitsuse üksustes. Samuti täpsustatakse eelnõuga kohaliku omavalitsuse korralduse seaduse kohaldamisel küsimusi tekitanud regulatsioone.

Õiguskantsler on juhtinud tähelepanu asjaolule, et on esinenud juhtumeid, kus kohaliku omavalitsuse üksuse volikogu on andnud valla- või linnavalitsusele volituse teha valla- või linnavalitsuse liikmeid endid majanduslikult puudutavaid otsuseid. Eelkõige puudutab küsimus vallavanema või linnapea lähetuste vormistamist. Korruptsioonivastane seadus keelab ametiisikul selliseid otsuseid enda kohta ise langetada ja ennast teenistuslähetusse saata. Kaalutud on võimalust täiendada kohaliku omavalitsuse korralduse seadust sättega, mille kohaselt ei või volikogu volitada vallavanemat või linnapead langetama otsust iseenda teenistuslähetusse saatmise kohta, vaid vastava küsimuse peab otsustama volikogu esimees. Siit tulenevalt on eelnõusse sisse viidud säte, mille järgi saab vallavanema või tema asendaja teenistuslähetusse saatmise otsustada ainult volikogu esimees. Kuna antud küsimusele on tähelepanu juhtinud õiguskantsler viidates hetkel kehtivale korruptsioonivastasele seadusele, siis on mõistlik reguleerida vallavanema lähetuse küsimus sarnaselt kohaliku omavalitsuse korralduse seaduse muutmise ja sellega seonduvalt teiste seaduste muutmise seaduse eelnõuga.

III lugemine: Muudatus sisse viidud

1. § 87 lõige 3: Arengukava peab sisaldama vähemalt kohaliku omavalitsuse korralduse seaduse § 37 lõikes 2 märgitut ning arvestama Võru valla kehtivat üldplaneeringut.

A.Rehema ettepanek: Kas senised üldplaneeringud jäid kehtima? Sel juhul vajaks märkust, et kuni ühtse üldplaneeringu kehtestamiseni kehtivad Lasva, ....valla üldplaneeringud

Eelnõu koostaja: ETTEPANEK MUUDATUS SISSE VIIA JA SÕNASTADA § 87 LÕIGE 3 ALLJÄRGNEVALT:

*„(3) Arengukava peab sisaldama vähemalt kohaliku omavalitsuse korralduse seaduse § 37 lõikes 2 märgitut ning arvestama kehtivat üldplaneeringut või üldplaneeringuid.“*

Selgitus: Antud sõnastus kohustub alati lähtuma arengukava koostamisel või muutmisel sellel hetkel kehtivast üldplaneeringust. Kuni uue ühtse Võru valla üldplaneeringu kehtestamiseni, kehtib kohaliku omavalitsuse üksuse territooriumil see üldplaneering, kus see valdade ühinemiseni kehtis.

III lugemine: Muudatus sisse viidud

KÜSIMUSED:

1. § 39 lõige 1: Mis on töökuu? Kõik v.a. juuli? Näiteks eelarvekomisjonil on võimalik, et pole 3 kuud vaja midagi teha, aga siis on 1 kuus 3 koosolekut. Tagapool on, et võib kokku tulla ka kord 3 kuu järel. (A.Rehema)

SELGITUS: Töökuude all on mõeldud volikogu poolt kinnitatud tööplaanis ära näidatud koosolekute toimumise kuud. Tööplaani koostamise nõue tuleneb Võru valla põhimääruse eelnõu § 40 lõikest 1 ja sama nõue on sätestatud ka kehtivas Võru valla põhimääruse § 21 lõikes 1.

III lugemine: Täpsustus põhimäärusesse sisse viidud.

1. Kui praegustes põhimäärustes on volikogu komisjonide nimed ja nende liikmete arv sees, siis kas peaks ka uude põhimäärusse panema? (A.Rehema)

SELGITUS: Hetkel on komisjonide nimed välja toodud ainult Lasva valla põhimääruses. Komisjoni liikmete arvu ei ole reguleeritud ühegi põhimäärusega, v.a revisjonikomisjoni liikmete arvu. Valdavalt on põhimäärustesse sisse viidud säte: Komisjoni tegevusvaldkond, ajutise komisjoni korral tegutsemise tähtaeg, ülesanded ja komisjoni liikmete arv määratakse komisjoni moodustamise otsuses.

Ettepanek on komisjone mitte üles loetleda, sest volikogul võib soovi korral igal ajal moodustada uue komisjoni ja kui põhimääruses seda komisjoni nimetatud ei ole, siis tuleb esmalt põhimäärust muuta, mis pikendab ka menetluse aega komisjoni moodustamise osas.

III lugemine: Komisjonide nimesid ja komisjoni liikmete arvu ei ole põhimäärusesse sisse kirjutatud vastavalt Võru Vallavolikogu II lugemise arvamusele.

MÄRKUS

Volikogu liikme Aune Rehema poolt välja toodud õigekirja parandused on sisse viidud.

**II Võru valla põhimääruse III lugemise muudatusettepanekud**

1. Täiendada § 36 lõike 2 sõnastust alljärgnevalt:

„(2) Revisjonikomisjon täidab revisjonikomisjoni pädevusse antud ülesandeid üldjuhul tööplaani alusel. Tööplaani kinnitab volikogu otsusega ning tööplaan kalendriaastaks tuleb kinnitada hiljemalt veebruarikuu istungil. Tööplaani eelnõu esitab volikogule revisjonikomisjoni esimees või tema äraolekul revisjonikomisjoni aseesimees. Vajadusel võib volikogu oma otsusega anda revisjonikomisjonile komisjoni pädevuses olevate ülesannete täitmiseks tööplaaniväliseid ülesandeid. *Revisjonikomisjonil on õigus:*

*2.1 saada teavet ja kõiki oma tööks vajalikke dokumente.*

*2.2 kontrollida ja hinnata vallavalitsuse, vallavalitsuse ametiasutuste ja nende ametiasutuste hallatavate asutuste või kohaliku omavalitsuse üksuse valitseva mõju all oleva äriühingu, sihtasutuse ja mittetulundusühingu tegevuse seaduslikkust, otstarbekust ja tulemuslikkust ning valla või linna vara kasutamise sihipärasust;*

*2.3 kontrollida ja hinnata vallaeelarve täitmist.*“

Vana sõnastus: (2) Revisjonikomisjon täidab revisjonikomisjoni pädevusse antud ülesandeid üldjuhul tööplaani alusel. Tööplaani kinnitab volikogu otsusega ning tööplaan kalendriaastaks tuleb kinnitada hiljemalt veebruarikuu istungil. Tööplaani eelnõu esitab volikogule revisjonikomisjoni esimees või tema äraolekul revisjonikomisjoni aseesimees. Vajadusel võib volikogu oma otsusega anda revisjonikomisjonile komisjoni pädevuses olevate ülesannete täitmiseks tööplaaniväliseid ülesandeid.

Ettepaneku tegija: Ago Keir

Eelnõu koostaja: Antud ettepaneku punktid 2.2 ja 2.3 on täpselt kohaliku omavalitsuse korralduse seaduse § 48 lõike 3 sõnastus. Ettepanek on antud kohal seadust mitte üle kirjutada. Ettepaneku punkt 2.1 on sarnaselt sõnastatud käesoleva põhimääruse § 41 lõikes 11, kus on välja toodud kõigi komisjonide liikmete õigus saada teavet ja oma tööks vajalikke dokumente. Ettepanek on seda mitte üle kirjutada.

1. Täiendada § 29 lõiget 8 alljärgnevalt:

„(8) Protokoll peab olema igaühele kättesaadav *enne järgmise volikogu istungi toimumist*, *kuid mitte hiljemalt kui* kümnendal tööpäeval istungi toimumise päevast arvates. Protokollid on kättesaadavad valla kantseleis ning avalikustatud ametiasutuse dokumendiregistri kaudu. Üldkättesaadavaks ei tehta protokollides sisalduvaid andmeid, mille väljastamine on seadusega piiratud või mõeldud ametiasutuse siseseks kasutamiseks.

Ettepaneku tegija: Ago Keir

Eelnõu koostaja: ETTEPANEK MUUDATUS SISSE VIIA.

1. Täiendada § 65 lõiget 3 alljärgnevalt:

„(3) Koosoleku kutsub kokku komisjoni esimees, tema äraolekul komisjoni aseesimees. Kui vähemalt neljandik komisjoni liikmetest teeb ettepaneku komisjoni koosoleku kokkukutsumiseks, tuleb komisjoni esimehel või tema asendajal koosolek nädala aja jooksul ettepaneku esitamisest arvates kokku kutsuda. *Komisjon võtab otsuseid vastu poolthäälteenamusega. Komisjoni otsused on soovitusliku iseloomuga vallavolikogu määruste ja otsuste või vallavalitsuse määruste ja korralduse vastuvõtmisel.*

Ettepaneku tegija: Ago Keir

Eelnõu koostaja: Antud paragrahvis on sätted vallavalitsuse komisjonide kohta. Volikogu soovil võib antud lõiget Ago Keiri ettepanekutega täiendada. Sellisel juhul on mõistlik viia ettepanek eraldi lõikesse ning muuta kogu paragrahvi lõigete numeratsiooni.

1. *Täiendada § 65 lõiget 7 alljärgnevalt:*

„(7) Protokoll peab olema igaühele kättesaadav **kümnendal** *(pakun et kolmandal)* tööpäeval koosoleku toimumise päevast arvates. Protokollid on kättesaadavad ametiasutuse kantseleis ning avalikustatud ametiasutuse dokumendiregistri kaudu. Üldkättesaadavaks ei tehta protokollides sisalduvaid andmeid, mille väljastamine on seadusega piiratud või mis on mõeldud asutusesiseseks kasutamiseks. *Komisjonide liikmetel ja vallavolikogu liikmetel on õigus küsida ja saada protokolli koopia.*

Ettepaneku tegija: Ago Keir

Eelnõu koostaja: Volikogu soovil võib antud lõiget Ago Keiri ettepanekutega täiendada ja muuta protokolli vormistamise aega. Antud paragrahv sätestab vallavalitsuse komisjoni protokolli koostamise tähtaega. Kui eesmärk oli ära reguleerida volikogu komisjoni protokolli koostamise tähtaega, siis peaks see muudatus oleme sisse viidud põhimääruse § 41 lõikes 8.

Koostas: vallasekretär Inga Leelanss

16.02.2018